Președintele PNL Suceava, Gheorghe Flutur, și deputatul Bogdan Gheorghiu au participat, sâmbătă dimineață, la lansarea candidatului liberal pentru primăria comunei Bunești, Cezar Ciornei. Liberalii au transmis, printr-un comunicat de presă, că în prezența a aproape 200 de oameni veniți la căminul cultural din comună, Cezar Ciornei și-a prezentat prioritățile pentru mandatul de primar.
Printre acestea se numără recuperarea restanțelor privind punerea în funcțiune a sistemului de apă și canalizare, care este deficitar în momentul de față, asfaltarea drumurilor din localitate, precum și alte proiecte, cum ar fi introducerea rețelei de gaze naturale. În comunicatul PNL se arată că Cezar Ciornei a prezentat și programe speciale pentru crearea de locuri de muncă, el însuși fiind un om de afaceri, cu mai multe măsuri pentru încurajarea, crearea și susținerea mediului de afaceri.
„Președintele PNL Suceava a cerut locuitorilor din Bunești un vot pentru tânărul Ciornei, care înseamnă un vot pentru modernizarea comunei. El a dat exemple de comune vecine, conduse de liberali, precum Rădășeni, Moara sau Hârtop, toate aflate în plină dezvoltare. A spus că speră într-o schimbare a actualului primar, sub mandatul căruia comuna a rămas în urmă. Cezar Ciornei este, de asemenea, un om de partid, președintele tineretului liberal, un bun familist și un om de afaceri prosper. Cu Cezar Ciornei primar, comuna Bunești va deveni prosperă”, se mai arată în comunicatul transmis de departamentul de comunicare al PNL Suceava.